23
1 Kalpasanna simmungbat ni Job ket kinunana, 2 “Uray ita nga aldaw nasaem ti dayengdengko; nadagdagsen ti panagsagsagabak ngem ti panagas-asugko. 3 O, nga ammok koma ti pakasarakak kenkuana! O, a mapanak koma iti ayanna! 4 Idatagkonto a siuurnos ti kasasaadko iti sangoananna ken punnoekto ti ngiwatko kadagiti pannakisinnuppiat. 5 Adalekto dagiti sasao nga isungbatna kaniak ken awatekto no ania ti ibagana kaniak. 6 Makisinnuppiatto kadi isuna kaniak iti kinaindaklan ti pannakabalinna? Saan, ipangagnakto. 7 Mabalin a makisinnupiat kenkuana sadiay ti nalinteg a tao. Iti kastoy a wagas, mapakawanakto iti agnanayon babaen ti ukomko. 8 Kitaenyo, agpadayaak, ngem awan isuna sadiay, ken agpalaudak, ngem saanko a madlaw isuna. 9 Iti amianan, a pagub-ubraanna, ngem saanko isuna a makita, ken iti abagatan, a paglemlemmenganna tapno saanko isuna a makita. 10 Ngem ammona ti dalan a papanak; inton nasuotnakun, rummuarakto a kasla balitok. 11 Sumursurot a naan-anay ti sakak kadagiti addangna; sinalimetmetak ti dalanna ken saanak a simmiasi. 12 Saanak a nagsukir kadagiti bilin dagiti bibigna; indulinko dagiti sasao ti ngiwatna ditoy pusok. 13 Ngem naidumduma isuna, siasino ti makapabaw-ing kenkuana? No ania dagiti tartarigagayanna, aramidenna. 14 Ta ipatpatungpalna ti bilinna a maibusor kaniak; adu ti kasla kadagitoy. 15 Ngarud, mabutengak iti presensiana; no panpanunotek isuna, mabutbutengak kenkuana. 16 Ta pinakapuy ti Dios ti pusok; pinagbutengnak ti Mannakabalin-amin. 17 Saan a ti sipnget ti nakadadaelak, wenno ti nakaro a kinasipnget ti nangabbong iti rupak.